ถ้าพูดถึงไอศครีมพรีเมียมอร่อยๆในตอนนี้ movenpick คงจะเป็นหนึ่งในยี่ห้อที่หลายคนรู้จักและชื่นชอบกันเป็นอย่างดี แต่อาจจะหาทานยากกว่าหน่อย เพราะส่วนใหญ่จะขายเป็นถ้วยตามซุปเปอร์มาร์เกตใหญ่ๆ หรือตามร้านอาหาร ถ้าเป็นร้านแบบมีที่นั่งเป็นเรื่องเป็นราวในกทม.จะมีแห่งเดียวคือ ที่ ctw ชั้น 7 ฝั่งด้านหน้าเซนค่ะ

ปกติที่เคยทานจะสั่งแบบไอศครีมใส่วัฟเฟิลโคน เพราะโคนของที่นี่กรอบอร่อย และมีความหอมมันของอัลมอนด์ที่ผสมอยู่ด้วย  แต่ครั้งนี้เห็นมีเมนูเทศกาลปีใหม่หน้าตาน่าสนใจ เลยขอลองชิมดูซักหน่อยค่ะ

เมนูที่สั่งคือ
Merry Berry เป็นไอศครีมหนึ่งสกูปในวัฟเฟิลโคนสีเขียวแบบคว่ำ มาพร้อมท้อปปิ้งต่างๆอย่าง คุกกี้บด ผลไม้สด มาชเมลโลเผาไฟที่หน้าเล็กน้อย และพานาคอตต้า

รสชาติ ตัวไอศครีมเปลี่ยนจากราสเบอรี่เป็น mango&passion fruit รสเปรี้ยวอมหวาน หอมกลิ่นเสาวรสมะม่วงกำลังดี แถมยังมีเนื้อมะม่วงให้ได้เคี้ยวหนุบๆ อร่อยสดชื่นดีนะคะ โคนสีเขียวรสเหมือนโคนธรรมดาไม่มีอะไรพิเศษ มาชเมลโล่เผาไฟมาน้อยไปหน่อย หน้าเลยไม่ค่อยเกรียมเหมือนในรูป ส่วนพานาคอตต้าเนื้อเนียนเด้ง รสเบาๆไม่หวานจัด ทานกับซอสสตรอเบอรี่ที่ราดมาเข้ากันดีค่ะ

ก้อเป็นอีกเมนูเทศกาลที่หน้าตาน่าทานและรสชาติอร่อยใช้ได้นะคะ ส่วนตัวคิดว่าไอศครีมร้านนี้เหมาะกับคนที่ไม่ชอบอะไรหนักๆ เพราะเค้าเน้นการตกแต่งและปริมาณน่ารักกระจุ๋มกระจิ๋ม ไม่เน้นจัดเต็มเหมือนบางร้าน ทำให้โดยรวมราคาอาจจะดูสูงหน่อย แต่ถ้าทานแล้วอร่อยนานๆทีก้อโอเคอยู่ค่ะ






